AARHUS: Skal man tro på bookmakerne, så bliver det nok ikke i oktober, vi kommer ud at køre med letbanen i Aarhus. I hvert fald er deres odds på at togene ikke kommer ud at køre på kun 1,45. Oddset på det modsatte er på 2,55.

- Folkene bag Aarhus Letbane og Trafikstyrelsen er tilsyneladende ikke helt enige om, hvorvidt de resterende mangler er afgørende for sikkerheden. Det er soleklart, at det er et punkt, hvor man ikke har tænkt sig at gå på kompromis, og derfor skal letbanen formentlig testes igennem fra ende til anden én gang til. Den del kan tage flere måneder, og derfor tror vi ikke på, at letbanen kommer i fuld drift i oktober måned, lyder det fra Morten Olsen, der er oddssætter hos Bet25.dk.

Som begrundelse for de lave odds nævner Morten Olsen de fejl, som letbanen har været ude for under testkørslerne, blandt andet at den kørte ind i en personbil og et lyssignal under to af kørslerne.